|  |  |
| --- | --- |
| Numri i lëndës: | 2018:050867 |
| Datë: | 15.11.2018 |
| Numri i dokumentit:  | 00169614 |

 **P.nr.224/18**

**NË EMËR TË POPULLIT**

**GJYKATA THEMELORE NË PEJË - DEGA ISTOG - DEPARTAMENTI I PËRGJITHSHËM- Divizioni Penal,** sipas Gjyqtarit të vetëm gjykues Arben Mustafaj, me pjesëmarrjen e sekretares juridike Hale Ahmetaj, në lëndën penale kundër të pandehurit SH M nga f.sh. O K.Istog, i akuzuar për shkak të veprës penale “Mbajtja në pronësi, kontroll ose posedim të paautorizuar të armëve” nga neni 374 par. 1 të KPRK-së, sipas aktakuzës së Prokurorisë Themelore në Pejë – Departamenti për Krime të Përgjithshme, me PP/II.nr.1718/18, dt.13.09.2018, duke vendosur në seancën për shqyrtimin e marrëveshjes për pranimin e fajësisë të mbajtur me dt. **07.11.2018,** në praninë e Prokurorit të Shtetit, Lumturije Vuçetaj, të pandehurit SH M si dhe mbrojtësit të tij Haki Mavraj, Gjykata të njëjtën ditë publikisht mori dhe shpalli, ndërsa me dt.15.11.2018, e përpiloj këtë:

**A K T GJ Y K I M**

I pandehuri **SH M**,i lindur me .. në f.sh. O ku dhe banon K. Istog, biri i D dhe nënës XH e gjinisë B, i pa martuar, ka të kryer shkollën e mesme me profesion automekanik, me numër personal:.., i gjendjes së mesme ekonomiko-familjare, Shqiptar, Shtetas i Republikës së Kosovës, i dënuar edhe më parë nga ana e Gjykatës, gjendet në liri.

**ËSHTË FAJTOR**

**Për shkak se:**

Me parë e gjerë me dt.20.08.2018, rreth orës 03:50, në f.sh B K. Istog i pandehuri në kundërshtim me nenin 5 par. 1 të Ligjit për Armë (Ligji Nr. 05/L-022), ka mbajtur në pronësi dhe kontroll një sprey OC, në atë mënyrë që ditën kritike pasi që Policia e Kosovës ishin duke patrulluar në vendin e lartcekur dhe pasi që të njëjtit kanë ndaluar veturën e llojit Mercedes, ngjyrë vishnje me targa .., të cilën e drejtonte i pandehuri ku pas kontrollit të veturës, tek ky i fundit kanë gjetur dhe sekuestruar Sprey, një thikë dhe një shkop bejsbolli,

* me çka ka kryer vepër penale, “Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së.

Andaj gjykata, duke vepruar në kuptim të nenit 4, 7, 8, 9, 10, 17, 21, 41, 42 , 43 , 46, 62, 69, 73, 74 dhe nenit 374 par. 1 të KPRK, si dhe nenit, 115 par,2dhe 5,nenit 233, 359, 360, 361, 365, 366, 450 të KPPRK, të pandehurit i shqipton.

**DËNIM ME GJOBË**

**Ashtu që:**

**1.** Gjykata i përcakton dënim me gjobënë shumën prej **200 (dyqindës) euro**, të cilin dënim i pandehuri obligohet që ta paguaj në afatin prej **15 (pesëmbëdhjete) ditësh**, pas plotfuqishmërisë së këtij aktgjykimi.

**2**.Nëse i pandehuri nuk dëshiron apo nuk mund ta paguaj gjobën e shqiptuar sipas afatit të dhënë, e njëjta gjobë do të zëvendësohet në dënim me burg, konform nenit 46 par.3 të KPRK-së.

**3**.I pandehuri obligohet që në emër të shpenzimeve të procedurës penale të paguaj shumën prej **30 (tridhjetë) euro,** si dhe në emër të taksës për kompensimin e viktimave të krimitshumën prej **30 (tridhjetë) euro**, të gjitha këtoti paguajë në afat prej **15 ditësh,** nga dita e plotfuqishmërisë së këtij aktgjykimi.

**DËNIM PLOTËSUES**

**4.**Konform nenit 62 par.2 pika 2.7 dhe nenit 69 të KPRK-së, të pandehurit i shqiptohet dënimi plotësues marrja e sendit, ku i konfiskohet, një sprey OC, një thikë 17cm (tehu), dhe një shkop bejsbolli të cilat pas plotfuqishmërisë se këtij aktgjykimi konform nenit 115 par.2 dhe 5 të KPPRK-së, urdhërohet Policia në Istog qe të bëjë shkatërrimin e tyre.

 **A r s y e t i m**

Prokuroria Themelore në Pejë - Departamenti për Krime të Përgjithshme, pranë kësaj Gjykate ka ngrit aktakuzën me PP/II.nr.1718/2018, dt.11.09.2018, ndaj të pandehurit SH M, nga f.sh. O K. Istog, duke e akuzuar për vepër penale, “Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së, njeherit së bashku me aktakuzë, në gjykatë e ka dorëzuar edhe marrëveshjen për pranimin e fajësisë të lidhur në prokurori në mes të Prokurorit të Shtetit dhe të akuzuarit me mbrojtësin e tij, me propozim që i akuzuari të dënohet me dënim me gjobë si dhe ti shqiptohet dënimi plotësues konfiskimi.

Gjykata me datën 06.11.2018, mbajti seancën për shqyrtimit të marrëveshjes për pranimin e fajësisë në praninë e Prokurorit të Shtetit, Lumturije Vuçetaj, të pandehurit SH M si dhe mbrojtësit të tij sipas autorizimit av. Haki Mavraj nga Peja.

Gjykata në seancën për shqyrtimin e marrëveshjes mbi pranimin e fajësisë e ka vlerësuar së marrëveshja mbi pranimin e fajësisë është lidhur konform nenit 233 të KPPRK-së dhe pasi që është bindur që e njëjta është e bazuar në ligj të njëjtën me aktvendim në procesverbal e ka aprovuar.

Meqenëse gjykata e ka pranuar marrëveshjen për pranimin e fajësisë, para së të kalojë në vendimin mbi dënim i ka ftuar palët që të deklarohen lidhur me dënimin.

Prokuroi i Shtetit Lumturije Vuçetaj ka deklaruar: se qëndroj pranë përmbajtjes së marrëveshjes te arritur ne prokurori me dt.11.09.2018, e cila marrëveshje është përpiluar komfor dispozitave ligjor nga neni 233 te KPPK-së dhe e njëjta po ashtu është arritur ne prezencën e mbrojtëses se te pandehurit, andaj si e tillë kërkoj qe nga ana e gjykatës te aprovohet, dhe të njëjtit ti shqiptohet dënimi sipas marrëveshjes e po ashtu ndaj të njëjtit ti shqiptohet dënimi plotësues konfiskimi i armës të paraparë sipas marrëveshjes.

Mbrojtësi i të akuzuarit av. Haki Mavraj deklaron: Duke u bazuar në faktin se i mbrojturi im e ka pranuar fajësinë për vepër penale dhe në këtë drejtim në Prokurorinë e shtetit në Pejë ka arritur marrëveshjen, i propozoj gjykatës që të pranohet marrëveshja sikur u vendos deri me tani, dhe të njëjtit ti shqiptohet dënim i paraparë në suaza të marrëveshjes gjegjësisht minimumi i dënimeve te cekura ne marrëveshje.

I akuzuari SH M deklaron: Se në tërësi pajtohem me marrëveshjen për pranimin e fajësisë i vjen keq për rastin e ndodhur.

Me faktet e ofruara si dhe në bazë të marrëveshjes lidhur me pranimin e fajësisë nga ana e të pandehurit është vërtetuar gjendja faktike si në dispozitiv të këtij aktgjykimi. Nga gjendja e vërtetuar faktike si është përshkruar në dispozitiv të aktakuzës, rrjedh se në veprimet e të pandehurit SH M, nga f.sh. O K. Istog, qëndrojnë të gjitha elementet e veprës penale, Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së

Sa i përket fajësisë gjykata ka gjetur se i pandehuri e ka kryer veprën penale me dashje. Gjatë procedurës penale nuk janë paraqitë rrethana të cilat do ta zvogëlojnë apo përjashtojnë përgjegjësinë penale të pandehurit, kështu që i njëjti është penalisht përgjegjës për veprën e kryer penale.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 73 dhe 74 te KPRK-së.

Kështu si rrethana lehtësuese për te pandehurin,Gjykata ka vlerësuar faktin se i pandehuri e ka pranuar fajësinë është penduar për veprën e kryer, si dhe ka treguar sjellje të mira në gjykatë. Rrethanë rënduese gjykata gjeti rrezikshmërinë që paraqet kjo vepër penale, si dhe dënueshmërin e saj.

Gjykata ka ardhur në përfundim se dënimi i shqiptuar të pandehurit është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë.

Gjykata gjithashtu është e bindur se vendimi mbi dënim do të shërbej për arritjen e qëllimit të dënimit në pengimin e të pandehurit në kryerjen e veprave penale ne të ardhmen, por ai do të ndikoj edhe si preventive e përgjithshme për personat tjerë qe të përmbahen nga kryerja e veprave penale ne përputhje me nenin 41 te KPRK-së.

Gjykata konform nenit 62 par. 1, par. 2 nënpar. 2.7 dhe nenit 69 të KPRK-së të akuzuarit i ka shqiptuar dënimin plotësues të përshkuar si në dispozitiv të këtij aktgjykimi.

Duke u bazuar ne nenin 450 par. 1 dhe 2 të KPPRK-së, gjykata ka përcaktuar shpenzimet procedurale si në dispozitiv të aktgjykimit.

Vendimi për kompensimin e viktimave të krimit është marrë, konform nenit 39 par. 3 nënpar. 3.1 të Ligjit nr. 05/L-036 për Kompensimin e Viktimave të Krimit.

Nga arsyet e cekura më lartë dhe me zbatimin e nenit 370 të KPPRK-së është vendosur si në dispozitiv të këtij aktgjykimi.

 **GJYKATA THEMELORE NË PEJË DEGA ISTOG**

 **DEPARTAMENTI I PERGJITHSHEM**

**P.nr.224/18 më datë 07.11.2018**

**Aktgjykimi u përpilua me dt.15.11.2018**

**Sekretarja Juridike Gjyqtari Gjykues**

**\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**

**Hale Ahmetaj Arben Mustafaj**

**KËSHILLA JURIDIKE:**

Palët që në afatin ligjor kanë paralajmëruar ankesë kanë

të drejtë që ankesën ta bëjnë në afat prej 15 ditësh,

nga dita e marrjes së aktgjykimit. Ankesa i dërgohet

Gjykatës se Apelit ne Prishtine e përmes kësaj Gjykate.